[pic] | COMISIA EUROPEANĂ |

Bruxelles, 29.1.2010

COM(2010)6 final

RAPORT AL COMISIEI CĂTRE PARLAMENTUL EUROPEAN ȘI CĂTRE CONSILIU

cu privire la stimulentele pentru organizațiile înregistrate în EMAS în perioada 2004-2006 {SEC(2009)59}

RAPORT AL COMISIEI CĂTRE PARLAMENTUL EUROPEAN ȘI CĂTRE CONSILIU

cu privire la stimulentele pentru organizațiile înregistrate în EMAS în perioada 2004-2006

CUPRINS

1. Introducere 3

2. Tipuri de stimulente externe 3

2.1 Flexibilitate normativă 4

2.2. Stimulente de promovare 5

2.2.1 Asistență informațională 5

2.2.2 Sprijin financiar 6

2.2.3 Asistență tehnică 7

2.2.4 Achizițiile publice 8

3 Sumarul constatărilor, pentru fiecare grup de indicatori 9

3.1 Flexibilitate normativă 9

3.2 Stimulente de promovare 10

3.2.1 Asistența informațională 10

3.2.2 Sprijinul financiar 11

3.2.3 Asistența tehnică 11

3.2.4 Achizițiile publice 12

4. Concluzii 13

1. INTRODUCERE

Regulamentul (CE) nr. 761/2001 al Parlamentului European și al Consiliului din 19 martie 2001 privind participarea voluntară a organizațiilor la un sistem comunitar de management de mediu și audit (EMAS)[1] a stabilit un sistem în cadrul căruia organizațiile își evaluează, administrează și îmbunătățesc în permanență performanța de mediu.

Organizațiile pot beneficia în multe feluri de pe urma implementării EMAS. Utilizarea mai durabilă a resurselor generează avantaje financiare, o imagine publică mai bună, un risc redus de neconformitate cu cerințele legale referitoare la mediu, relații mai bune cu organismele de reglementare în domeniul mediului și cu alte părți interesate, precum și un management al riscului corespunzător care, la rândul său, poate determina împrumutătorii și asiguratorii să ofere condiții financiare mai avantajoase.

Articolul 10 alineatul (2) din regulament solicită statelor membre să studieze cum poate fi luată în considerare înregistrarea în EMAS în cadrul implementării și aplicării legislației de mediu, astfel încât să se evite dublarea inutilă a eforturilor din partea organizațiilor și a autorităților responsabile cu aplicarea legislației.

Articolul 11 alineatele (1) și (2) obligă statele membre să promoveze participarea organizațiilor la EMAS, în special analizând cum poate fi luată în considerare înregistrarea în EMAS atunci când stabilesc criteriile pentru politicile lor de achiziții.

Articolul 11 alineatul (3) din Regulamentul EMAS obligă Comisia Europeană să transmită Parlamentului European și Consiliului informațiile primite de la statele membre cu privire la activitățile de promovare descrise mai sus.

Prezentul raport reprezintă îndeplinirea acestei obligații, descriind tipurile măsurilor de stimulare aplicate în diverse state membre și oferind o prezentare sumară a constatărilor pentru fiecare grupă de indicatori.

Documentul de lucru care însoțește prezenta comunicare conține informații detaliate furnizate de statele membre cu privire la măsurile de stimulare și indicatorii definiți în prezentul raport, precum și statistici privind indicatorii și, în cazul în care statele membre le-au definit ca atare, cele mai bune practici care au dus la rezultate pozitive ale anumitor măsuri de stimulare.

Principalul scop al prezentului raport este să informeze Parlamentul European și Consiliul și să aducă la cunoștința autorităților naționale diferite practici naționale.

2. TIPURI DE STIMULENTE EXTERNE

Caracterul stimulentelor oferite de autoritățile naționale variază și depinde de scopurile urmărite.

Au fost identificate două grupe principale de stimulente:

1. flexibilitate normativă;

2. stimulente de promovare, prin:

3. achiziții publice;

4. sprijin financiar;

5. asistență tehnică;

6. asistență informațională.

2.1 Flexibilitate normativă

În scopul prezentului raport, sintagma „flexibilitate normativă” include:

- simplificare normativă, înțeleasă ca o înlocuire a cerințelor legale fără modificarea legislației de mediu ca atare;

- dereglementare, care presupune modificarea legislației.

Flexibilitatea normativă vizează:

- simplificarea și reducerea cadrului normativ în caz de redundanță;

- eliminarea obstacolelor procedurale;

- reducerea necesității de a prezenta documente în mod inutil și repetat autorității de reglementare;

- încurajarea unui comportament responsabil din partea operatorilor.

Articolul 10 alineatul (2) din regulament constituie temeiul juridic care permite statelor membre să analizeze modul în care poate fi luată în considerare înregistrarea în EMAS la implementarea și aplicarea legislației de mediu.

Regulamentul EMAS stabilește cerințe stricte privind respectarea normelor în materie de mediu, deoarece impune ca verificarea respectării integrale a legislației de către organizații să fie făcută de verificatori independenți externi. În compensație, unele state membre au acordat flexibilitate normativă organizațiilor înregistrate în EMAS, astfel încât să ușureze povara presiunii normative și să își raționalizeze propriile resurse.

Pentru a estima utilizarea flexibilității normative s-au definit următorii indicatori:

Indicatorul 1 se referă la informațiile necesare pentru acordarea autorizațiilor și pentru raționalizarea cererilor și arată numărul de texte legislative, acorduri sau alte documente adoptate de statul membru în vederea reducerii procedurilor de acordare a autorizațiilor pentru organizațiile înregistrate în EMAS. Raționamentul care stă la baza acestui stimulent este că mare parte din informațiile necesare pentru cererile de autorizații sunt colectate prin sistemul EMAS, care furnizează informații fiabile, la zi și utilizabile.

Indicatorul 2 se referă la reducerea sau unificarea cerințelor de raportare și monitorizare și arată numărul de texte legislative, acorduri sau alte documente adoptate de statul membru pentru a demara reducerea/unificarea cerințelor de raportare și monitorizare. Raționamentul care stă la baza acestui stimulent este reprezentat de faptul că declarația de mediu înaintată autorităților competente oferă date și informații care pot fi utilizate ulterior în scopuri de raportare și/sau monitorizare, evitându-se astfel dublarea sarcinilor.

Indicatorul 3 se referă la reducerea numărului de inspecții și arată numărul de texte legislative, acorduri sau alte documente adoptate de statul membru în vederea reducerii numărului de inspecții. Raționamentul care stă la baza acestui stimulent este reprezentat de faptul că resursele naționale de aplicare a legislației sunt limitate. Dat fiind că implementarea EMAS facilitează respectarea legislației de mediu, companiile înregistrate pot fi supuse unor inspecții mai reduse ca număr sau limitate.

2.2. Stimulente de promovare

Articolul 11 alineatul (1) din regulament stabilește cerințe de asigurare a promovării participării organizațiilor la EMAS. Acest articol face o trimitere specială la promovarea EMAS în rândul IMM-urilor prin informare, fonduri de sprijinire, asigurarea unor taxe de înregistrare rezonabile, precum și măsuri de asistență tehnică pentru achizițiile publice și instituțiile publice.

Articolul 11 alineatul (2) din regulament constituie temeiul promovării pe scară largă a EMAS prin practici de achiziție. Acesta impune autorităților publice să analizeze modul în care poate fi luată în considerare înregistrarea în EMAS atunci când stabilesc criteriile pentru politicile lor de achiziții.

Stimulentele de promovare pot fi oferite în următoarele domenii principale:

- asistență informațională;

- sprijin financiar;

- asistență tehnică;

- achiziții publice.

2.2.1 Asistență informațională

Principalele tipuri de asistență informațională acordată în statele membre sunt:

- programe de informare special concepute pentru operatorii economici, micile întreprinderi și artizani, sindicate, autoritățile publice și publicul larg;

- campanii de informare având ca țintă grupuri de interese specifice, precum și publicul larg, susținute prin campanii televizate, articole în publicațiile de specialitate și în presa locală, campanii promoționale sau orice alte mijloace de promovare a cunoașterii la nivel general;

- conferințe și ateliere, pentru încurajarea unei participări active și pentru schimbul de experiență și de bune practici.

Pentru a analiza utilizarea asistenței informaționale ca stimulent s-au definit următorii indicatori:

Indicatorul 1 : Numărul diferitelor documente create pentru a spori gradul de cunoaștere și pentru a răspândi informații cu privire la EMAS (broșuri, materiale informative, pliante etc.).

Indicatorul 2 : Numărul diferitelor publicații (articole, buletine informative, ziare, reviste tehnice, campanii de publicitate, difuzarea logoului EMAS etc.), arătând diversele modalități folosite pentru transmiterea informațiilor privind EMAS.

Indicatorul 3 : Numărul diferitelor reuniuni organizate în scopul furnizării de informații cu privire la EMAS (conferințe, ateliere, campanii, activități de voluntariat, seminarii, ceremonii de premiere, expoziții, forumuri, târguri etc.).

Indicatorul 4 : Numărul de site-uri web cu informații privind EMAS (atunci când există mai multe organisme competente).

Indicatorul 5 : Numărul de instrumente de care dispun statele membre pentru controlarea, monitorizarea și înregistrarea în EMAS etc. (atunci când există mai multe organisme competente).

Indicatorul 6 : Numărul diferitelor contacte cu organizații care nu sunt înregistrate în EMAS, în vederea informării cu privire la EMAS (scrisori, e-mailuri etc.), arătând diversele modalități folosite pentru contactarea organizațiilor.

Indicatorul 7 : Numărul diferitelor contacte cu organizații înregistrate în EMAS, în vederea distribuirii de informații cu privire la EMAS (scrisori, e-mailuri etc.), arătând diversele modalități folosite pentru contactarea organizațiilor.

2.2.2 Sprijin financiar

Principalele tipuri de sprijin financiar acordat în statele membre sunt:

- subvenții pentru noi înregistrări în EMAS, sub forma unor sume fixe sau a unor procente din costurile totale suportate;

- facilități fiscale pentru achizițiile care au ca scop îmbunătățirea performanței de mediu – constituie un mod indirect de finanțare;

- fonduri speciale pentru asistență tehnică, formarea personalului și consultanță externă;

- taxe de înregistrare reduse.

În sfârșit, condiții preferențiale negociate cu băncile și cu asiguratorii pentru companiile înregistrate în EMAS.

Pentru a analiza utilizarea sprijinului financiar ca stimulent s-au definit următorii indicatori:

Indicatorul 1 arată numărul textelor legislative, acordurilor sau altor documente pe care le deține statul membru în domeniul finanțării EMAS.

Indicatorul 2 arată bugetul alocat pentru finanțarea implementării EMAS (fără salariile personalului).

Indicatorul 3 se referă la sprijinul financiar pentru noi înregistrări în EMAS și arată procentul de sprijin financiar cheltuit pentru volumul total de finanțare a noilor înregistrări în EMAS.

Indicatorul 4 se referă la subvențiile și sprijinul financiar pentru organizațiile înregistrate în EMAS și arată procentul de sprijin financiar cheltuit pentru volumul total de finanțare a organizațiilor înregistrate în EMAS.

Indicatorul 5 se referă la reducerile fiscale pentru achizițiile care au ca scop îmbunătățirea performanței de mediu și arată sprijinul acordat organizațiilor pentru achizițiile legate de performanța de mediu.

Indicatorul 6 se referă la sprijin financiar special pentru proiecte pilot, programe promoționale, acorduri de mediu etc. și arată alte modalități de acordare a sprijinului financiar către organizații.

Indicatorul 7 arată reducerea taxelor de înregistrare pentru organizații.

Indicatorul 8 se referă la avantajele aflate la dispoziția organizațiilor înregistrate în EMAS și arată numărul băncilor care oferă avantaje organizațiilor înregistrate în EMAS (împrumuturi ieftine pentru implementarea EMAS etc.).

Indicatorul 9 arată numărul asiguratorilor care acordă avantaje organizațiilor înregistrate în EMAS, ilustrând modul în care înregistrarea în EMAS poate oferi organizațiilor avantaje în ceea ce privește asigurarea.

2.2.3 Asistență tehnică

Principalele tipuri de asistență tehnică acordată în statele membre sunt:

- programe educative în cooperare cu asociații relevante, de exemplu camerele de comerț și industrie, sau sub egida organismului național responsabil pentru EMAS;

- programe de implementare treptată concepute special pentru IMM-uri. Aceste sisteme sunt concepute astfel încât să permită IMM-urilor să atingă excelența în domeniul mediului la diverse niveluri, în funcție de necesitățile lor specifice;

- sinergii care implică toți actorii din sistemele de management de mediu, de exemplu grupuri de lucru, parteneriate, evaluări inter pares și îndrumare personalizată;

- investiții pe termen scurt și lung făcute de autorități în vederea educării și formării de profesioniști prin programe specializate;

- îndrumări și instrumentare pentru sectoare specifice.

Pentru a analiza utilizarea asistenței tehnice ca stimulent s-au definit următorii indicatori:

Indicatorul 1 : numărul documentelor de sprijin create pentru a arăta procedura de urmat în implementarea EMAS (manuale, ghiduri, instrumentare, îndrumări, orientări, îndreptare, CD-uri interactive, studii etc.).

Indicatorul 2 : numărul programelor de implementare treptată a EMAS, concepute special pentru a ajuta organizațiile să atingă un grad superior de management de mediu la diverse niveluri, în funcție de nevoile lor specifice.

Indicatorul 3 : numărul programelor educative (acțiuni de formare, cursuri, activități etc.) concepute pentru a furniza asistență tehnică organizațiilor.

Indicatorul 4 : numărul sinergiilor care implică toți actorii din sistemele de management de mediu, cum ar fi grupuri de lucru, parteneriate, evaluări inter pares , îndrumare personalizată, rețele, cluburi de informare etc. Acest indicator arată diverse moduri în care organizațiile pot face schimb de informații privind EMAS.

Indicatorul 5 : numărul proiectelor și al altor programe (pilot) desfășurate pentru a acorda organizațiilor asistență tehnică privind implementarea EMAS.

Indicatorul 6 : numărul celorlalte reglementări (standarde) specifice care contribuie la implementarea EMAS.

2.2.4 Achizițiile publice

Achizitorii publici și alte entități care intră sub incidența directivelor privind achizițiile publice constituie un grup important de consumatori. Circa 1 000 de miliarde de euro, respectiv aproximativ 16 % din PIB-ul UE, sunt cheltuiți pentru achiziții publice. Integrarea criteriilor de mediu în achizițiile publice ar putea contribui în mod substanțial la dezvoltarea durabilă. Dacă achizitorii publici s-ar referi, oricând ar fi cazul, la EMAS în invitațiile lor la licitație, aceasta ar ajuta la popularizarea sistemului și ar funcționa ca un stimulent pentru contractanți să se înscrie în EMAS.

Articolul 11 alineatul (2) din regulament constituie temeiul promovării pe scară largă a EMAS prin practici de achiziție. Acesta impune autorităților publice să analizeze modul în care poate fi luată în considerare înregistrarea în EMAS atunci când stabilesc criteriile pentru politicile lor de achiziții.

Directivele privind achizițiile publice[2] permit aplicarea unei cerințe ca ofertanții să folosească măsuri de management de mediu la executarea anumitor contracte de lucrări sau de servicii, precum construcția unui pod într-o rezervație naturală, care necesită un management de mediu permanent și adoptarea de măsuri specifice de protecție în timpul lucrărilor. În aceste cazuri, EMAS sau orice alt sistem de management de mediu echivalent ar putea reprezenta dovada de conformitate cu cerința de adoptare a unor măsuri de management de mediu.

Indicatorul 1 reflectă utilizarea achizițiilor ca stimulent în diversele state membre și arată numărul de documente pe care le-a adoptat un stat membru în domeniul realizării de achiziții publice.

3 SUMARUL CONSTATăRILOR, PENTRU FIECARE GRUP DE INDICATORI

3.1 Flexibilitate normativă

S-a detectat o ușoară creștere a flexibilității normative. Cu toate acestea, doar patru state membre (Germania, Slovacia, Spania și Regatul Unit) aplică stimulente legate de toți cei trei indicatori definiți, iar 12 state membre nu oferă niciun stimulent.

Germania a elaborat cele mai multe texte legislative în acest domeniu. Austria, Belgia, Danemarca, Italia, Portugalia, Țările de Jos, Slovacia, Slovenia, Spania și Regatul Unit au elaborat, de asemenea, diverse documente.

Cipru, Republica Cehă, Franța și Lituania au început să elaboreze diverse acte prin care să acorde facilități normative organizațiilor înregistrate în EMAS.

În ceea ce privește cererile de autorizații sau cerințele reduse de raportare și monitorizare, unele state membre prevăd anumite situații limitate în care o organizație înregistrată în EMAS beneficiază de avantaje. În majoritatea cazurilor, se reduc obligațiile de raportare sau sunt disponibile proceduri simplificate pentru cererea de autorizații în domeniul IPPC, al gestionării deșeurilor, al depozitelor de deșeuri, al apei și al emisiilor. Stimulentele legate de IPPC sunt predominante – în Cipru, Lituania, Slovacia, Spania și Regatul Unit. Deși este vorba de un stimulent foarte apreciat de comunitatea de afaceri, nu se aplică în toate sectoarele industriale și, prin urmare, are un potențial limitat.

Alte state membre au acordat organizațiilor înregistrate în EMAS scutiri mai mari de la obligațiile de raportare atunci când organizațiile își îndeplinesc obligațiile într-un mod echivalent, fără a preciza circumstanțe specifice. Acest tip de beneficiu lărgit prezintă cel mai mare potențial, deoarece poate duce la obținerea de beneficii potrivite fiecărei organizații în parte. Cu toate acestea, în interesul certitudinii juridice și pentru a facilita aplicarea în practică a acestor stimulente, ar putea fi utilă o legătură cu proceduri specifice de cerere de autorizații sau cu obligații specifice de monitorizare sau raportare. În ceea ce privește inspecțiile, beneficiile pot fi reprezentate fie de o reducere a numărului de inspecții, fie de o reducere a taxei care trebuie plătită pentru inspecții. În unele cazuri, reducerea taxei nu este legată direct de înregistrarea în EMAS, ci decurge din faptul că inspecțiile vor necesita în general mai puțin timp și efort din partea autorităților.

3.2 Stimulente de promovare

3.2.1 Asistența informațională

Asistența informațională a crescut în perioada 2004-2006. Tipul de asistență a variat de la publicarea de broșuri, pliante, articole în ziare și reviste până la organizarea de evenimente precum conferințe sau ateliere. Toate statele membre au cel puțin un site web care oferă informații despre EMAS.

În general, toate materialele informative au fost concepute special pentru a informa cu privire la EMAS și pentru a-l promova. Majoritatea evenimentelor organizate au fost dedicate EMAS, însă în unele cazuri EMAS a făcut parte dintr-un subiect mai vast, precum durabilitatea ecologică sau alte sisteme de management de mediu (Republica Cehă, Estonia și Țările de Jos).

Majoritatea conferințelor organizate și a materialelor informative puse la dispoziție ofereau informații generale cu privire la sistem și arătau pașii necesari pentru a deveni o organizație înregistrată în EMAS. În Grecia, Italia, Letonia, Portugalia, Slovacia, Slovenia și Spania au fost puse la dispoziție materialele informative sau conferințe concepute pentru un singur sector de activitate specific. Cu toate că informațiile cu caracter general sunt întotdeauna necesare, o asistență direcționată spre anumite sectoare poate prezenta un interes și beneficii deosebite pentru organizații și poate duce la o adoptare pe scară mai largă a sistemului.

În Austria, Cipru, Finlanda, Germania, România, Spania, Țările de Jos și Regatul Unit au fost organizate reuniuni EMAS periodice pe aceleași teme (majoritatea au fost anuale). În general, activitățile organizate au fost periodice, evenimentele punctuale reprezentând o excepție.

Printre tipurile mai puțin obișnuite de asistență utilizate s-au numărat organizarea de evenimente de decernare a unor premii EMAS la nivel național, scurtmetraje promoționale difuzate prin canale TV (Polonia și Portugalia) și producerea de „gadgeturi” legate de EMAS (Polonia).

Măsurile de asistență informațională pentru EMAS se concentrează în general asupra organizațiilor înregistrate în EMAS, dar există și măsuri care vizează în mod specific organizațiile care nu sunt înregistrate în EMAS (Cipru, Estonia, Finlanda, Franța, Germania, Grecia, Ungaria, Letonia, Lituania, Norvegia, Polonia, Portugalia, România, Slovacia, Spania, Țările de Jos și Regatul Unit). Contactul cu organizațiile înregistrate a fost, de asemenea, frecvent.

Deși stimulentele sub formă de asistență informațională sunt disponibile pentru toate organizațiile, inclusiv pentru IMM-uri, unele state membre oferă stimulente concepute special pentru IMM-uri (Cipru, Lituania, Slovacia și Spania).

În ceea ce privește bugetul alocat pentru acordarea de asistență informațională pentru EMAS, într-o serie de state membre s-a observat o tendință ascendentă (Germania, Grecia, Polonia, Spania, Estonia, Franța, Letonia și România).

3.2.2 Sprijinul financiar

Numărul textelor legate de finanțarea EMAS a înregistrat o ușoară creștere. În Republica Cehă, Germania, Grecia, Italia, Lituania, Polonia, Portugalia, Slovacia, Spania și Regatul Unit au fost elaborate unele texte în legătură cu finanțarea EMAS.

Bugetul alocat EMAS a crescut dramatic, cu aproape 400 %. Este remarcabilă în special suma considerabilă alocată pentru EMAS în Spania.

Bugetul alocat pentru EMAS a fost utilizat în principal pentru conferințe, seminarii și diverse evenimente și pentru elaborarea de publicații precum ghiduri, broșuri etc. În unele cazuri, bugetul a acoperit și costurile organismului competent.

Sprijinul financiar pentru noile înregistrări în EMAS nu reprezintă o sumă mare. Țările în care este furnizat un asemenea sprijin sunt Germania, Grecia, Slovacia, Spania, Regatul Unit și Portugalia.

În legătură cu sprijinul financiar pentru organizațiile înregistrate în EMAS, situația este similară, sprijinul fiind acordat în următoarele țări: Slovacia, Spania, Franța și Regatul Unit.

Statele membre nu au prevăzut nicio reducere fiscală pentru achiziții destinate să îmbunătățească performanța de mediu.

Sprijinul financiar alocat proiectelor pilot, programelor promoționale, acordurilor de mediu etc. a sporit, însă numărul statelor membre care oferă un astfel de sprijin este limitat (Finlanda, Spania, Austria, Republica Cehă, Irlanda, Letonia și Portugalia).

Stimulentele de finanțare pentru înregistrarea în EMAS sub forma reducerii sau absenței taxelor de înregistrare au crescut. În Belgia, Cipru, Estonia, Franța, Grecia, Ungaria, Letonia, Țările de Jos, Italia (pentru autorități publice) și Spania (cu excepția regiunii autonome Murcia) nu se plătesc taxe de înregistrare; în Danemarca, Finlanda, Germania, Lituania, România, Italia și Regatul Unit se plătesc taxe de înregistrare reduse.

Cu excepția Italiei, unde unele bănci și un mare număr de companii de asigurări oferă avantaje organizațiilor înregistrate în EMAS, și a Slovaciei (unde există o bancă ce oferă astfel de avantaje), ca politică generală băncile sau companiile de asigurare nu oferă avantaje organizațiilor înregistrate în EMAS.

În ceea ce privește sprijinul acordat IMM-urilor, absența taxelor este fără îndoială un bun stimulent care prezintă avantaje pentru IMM-uri, precum și pentru alte organizații. Finlanda, România și Regatul Unit țin seama de dimensiunea organizației atunci când stabilesc reducerea taxelor sau limitează această reducere la IMM-uri. Pe lângă sprijinul privind taxele, în Republica Cehă, Grecia, Italia, Portugalia, Slovacia, Spania și Regatul Unit sunt disponibile sprijine financiare speciale pentru IMM-uri.

3.2.3 Asistența tehnică

Asistența tehnică a crescut în perioada 2004-2006.

În majoritatea statelor membre (Austria, Belgia, Republica Cehă, Estonia, Finlanda, Franța, Grecia, Germania, Ungaria, Italia, Letonia, Lituania, Norvegia, Polonia, Portugalia, România, Slovacia, Spania și Țările de Jos) au fost create documente de asistență tehnică, precum manuale, orientări, îndrumare etc., precum și sinergii implicând toți actorii din domeniul sistemelor de management al mediului.

Cu toate că majoritatea acestor documente și programe vizau toate sectoarele industriale, unele state membre au elaborat manuale și ghiduri pentru anumite sectoare precum sectorul spitalicesc, instalațiile sportive și evenimentele sportive (Grecia); serviciile publice (Belgia); industria chimică, alimentară, farmaceutică, a produselor electrice/electronice și alte sectoare industriale (Spania); sectorul alimentelor și băuturilor și cel al mobilei (Regatul Unit). În Estonia, Grecia, Ungaria, Letonia, Polonia, Slovenia, Spania și Regatul Unit s-au elaborat orientări specifice pentru autoritățile locale.

Acest gen de abordare prezintă un bun potențial de sporire a gradului de adoptare a sistemului.

Numărul documentelor și programelor create pentru a facilita implementarea EMAS în cadrul IMM-urilor a sporit considerabil, astfel de documente și programe fiind create în Republica Cehă, Danemarca, Franța, Germania, Irlanda, Polonia, Portugalia, Slovacia și Regatul Unit.

În majoritatea statelor membre s-au creat programe educative și sinergii care implică toți actorii din domeniul sistemelor de management de mediu (Belgia, Cipru, Republica Cehă, Danemarca, Estonia, Finlanda, Franța, Germania, Grecia, Ungaria, Italia, Irlanda, Letonia, Norvegia, Polonia, Portugalia, Slovacia, Slovenia, Spania, Țările de Jos și Regatul Unit). Aceste programe și sinergii includ deseori exerciții practice de implementare a EMAS prin grupuri de lucru și reuniuni ale diverselor părți interesate, organizații înregistrate în EMAS sau rețele ale autorităților locale. Formarea profesională a autorităților locale, a auditorilor și a verificatorilor de mediu este deseori un element important al acestor programe.

3.2.4 Achizițiile publice

Numărul documentelor legate de achizițiile publice a crescut semnificativ și în marea majoritate a statelor membre s-a elaborat acest gen de documente.

Texte legislative privind achizițiile publice au fost elaborate în Austria, Cipru, Republica Cehă, Grecia, Ungaria, Letonia, Portugalia, România, Slovacia, Spania și Regatul Unit) și un volum mai mare de orientări și documente a fost adoptat în Republica Cehă, Danemarca, Finlanda, Grecia, Italia, Letonia, Lituania, Norvegia, Polonia și Țările de Jos.

În general, documentele raportate de statele membre se referă la transformarea achizițiilor publice în achiziții ecologice și, în ciuda numărului semnificativ și în creștere al documentelor, nu constituie în toate cazurile un beneficiu direct sau clar pentru organizațiile înregistrate în EMAS. Doar Republica Cehă, Grecia, Lituania, România, Slovacia, Spania, Țările de Jos și Regatul Unit au trimiteri specifice la EMAS și modul în care poate fi folosit în achizițiile publice.

4. CONCLUZII

Stimulentele externe oferite de autoritățile naționale, mai ales dacă se bazează pe politici și programe specializate, pot avea o influență pozitivă asupra gradului de adoptare a EMAS.

Toate statele membre aplică măsuri care oferă stimulente externe organizațiilor înregistrate în EMAS. Comunitatea de afaceri deplânge încă lipsa unor măsuri substanțiale, ceea ce reprezintă o indicație că există un potențial de îmbunătățire.

În general, stimulentele sunt concepute în beneficiul organizațiilor private. Cu toate acestea, EMAS este disponibil și pentru organizațiile publice și, deși acestea nu se ghidează în principal după considerente economice, este pertinent ca statele membre să ofere stimulente și pentru acest sector, în special pentru autoritățile locale, care pot da altora un bun exemplu de urmat.

Revizuirea celui de-al doilea Regulament EMAS în 2007-2009 reprezintă un punct de cotitură pentru acest sistem. Unul dintre obiectivele revizuirii este consolidarea regulamentului astfel încât stimulentele să joace un rol mai mare, iar statele membre să fie mai dispuse să prevadă stimulente. Prin consolidarea sistemului de raportare asupra performanței de mediu și a mecanismului de garantare a conformității organizațiilor, responsabilii cu reglementarea ar putea fi înclinați să prevadă efectiv mai multe stimulente decât în prezent.

Statele membre trebuie să elaboreze în același timp politici în domeniul stimulentelor și programe pe termen lung privind stimulentele, pentru a încuraja bunele practici. Comisia va continua să ofere asistența tehnică și informațională necesară pentru implementarea EMAS în cadrul organizațiilor publice și private.

[1] JO L 114, 24.4.2001, p. 1.

[2] Directiva 2004/17/CE și Directiva 2004/18/CE din 31 martie 2004.